Incenye 7: Kusukela Ekuvusweni KwaJesu Ekufeni Kuya Ekuboshweni KwaPawula
Ngemuva kwemalanga lamatsatfu Jesu afile, wabese uyavuswa. Ngalelo langa wabonakala kubalandzeli bakhe tikhatsi letisihlanu letehlukene. Wachubeka abonakala kubo emalanga langu-40. Ngako, ngalesikhatsi labanye kubafundzi bakhe basambukile, wenyukela ezulwini. Kwatsi ngemuva kwemalanga lalishumi anyukile, Nkulunkulu watfululela umoya longcwele kubalandzeli bakhe ngalesikhatsi balindze eJerusalema.
Ngekuhamba kwesikhatsi, titsa taNkulunkulu tabangela kutsi baphostoli bavalelwe ejele, kodvwa ingilosi yabakhulula. Umfundzi ligama lakhe lokunguStefano wagcotjwa baphikisi ngematje waze wafa. Kodvwa sitawuphindze sifundze kutsi Jesu wamkhetsa njani lomunye walabaphikisi kutsi abe yinceku yakhe lekhetsekile. Lomphikisi wetsiwa ligama kwatsiwa ngumphostoli Pawula. Ngako, ngemuva kweminyaka lemitsatfu nencenye Jesu afile, Nkulunkulu watfuma umphostoli Phetro kutsi ayoshumayela kuKhoneliyuse longesuye umJuda, kanye nemndeni wakhe.
Kwendlula iminyaka lecishe ibengu-13, Pawula wacalisa luhambo lwakhe lwekucala lekushumayela. Eluhambweni lwakhe lwesibili, wahamba naThimothi. Sitawufundza nangekutsi Pawula nalaba labebahamba naye baba nato njani tikhatsi letijabulisako ekukhonteni Nkulunkulu. Ekugcineni, Pawula waboshwa ngesikhatsi aseRoma. Ngemuva kweminyaka lemibili wakhululwa, kodvwa waphindze waboshwa wabese uyabulawa. Setitonkhe tentakalo letiseNCENYENI 7 tihlanganisa iminyaka lecishe ibe ngetulu kwalengu-32.
ssw_Latn ssw_Latn ssw_Latn ssw_Latn